[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 26.7.2010

COM(2010)394 τελικό

2010/0211 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

για την περάτωση της διαδικασίας διαβουλεύσεων με τη Δημοκρατία του Νίγηρα δυνάμει του άρθρου 96 της αναθεωρημένης συμφωνίας του Κοτονού

ΑΙΤΙΟΛΟΓΙΚΗ ΕΚΘΕΣΗ

Στις 3 Νοεμβρίου 2009, μετά την απόφαση του προέδρου Tandja να συνεχίσει την προεδρική του θητεία πέραν της 22ας Δεκεμβρίου, η Ευρωπαϊκή Ένωση έστειλε επιστολή στις αρχές της Δημοκρατίας του Νίγηρα καλώντας τες σε διαβουλεύσεις σύμφωνα με το άρθρο 96 της συμφωνίας του Κοτονού. Οι διαβουλεύσεις αυτές διεξήχθησαν στις 8 Δεκεμβρίου 2009 στις Βρυξέλλες. Τα συμπεράσματα αυτής της συνάντησης αναφέρουν ότι οι διαβουλεύσεις παραμένουν ανοιχτή διαδικασία και ότι υπάρχει δυνατότητα νέας συνάντησης.

Στις 18 Φεβρουαρίου 2010, ένα στρατιωτικό πραξικόπημα έφερε στην προεδρία του Νίγηρα το Ανώτατο Συμβούλιο για την Αποκατάσταση της Δημοκρατίας (ΑΣΑΔ) υπό την ηγεσία του μοιράρχου Djibo Salou. Στις 19 Φεβρουαρίου, η ΕΕ καταδίκασε αυτό το πραξικόπημα και, ως εκ τούτου, διέκοψε τη διαδικασία διαβουλεύσεων που προβλέπεται στο άρθρο 96. Μία διερευνητική αποστολή που μετέβη στον Νίγηρα στις 18 και 19 Απριλίου διαπίστωσε ότι η μεταβατική διαδικασία διεξαγόταν στο σύνολό της σύμφωνα με τις εξαγγελίες, χωρίς αποκλεισμούς και προφανώς με πολύ διαρθρωμένο τρόπο. Οι κυριότερες πράξεις στο πλαίσιο αυτής της μεταβατικής διαδικασίας ήταν οι ακόλουθες:

- σύσταση και ανάληψη καθηκόντων, στις 7 Απριλίου, του Εθνικού Συμβουλευτικού Συμβουλίου (ΕΣΣ), απαρτιζόμενου από 131 μέλη, από τα οποία τα 20 προέρχονταν από τα πολιτικά κόμματα των δύο παρατάξεων.

- σύσταση επιτροπής θεμελιωδών κειμένων (η οποία ανέλαβε τα καθήκοντά της στις 22 Απριλίου), επιφορτισμένης με την εκπόνηση, εντός προθεσμίας 45 ημερών, των σχεδίων συντάγματος, εκλογικού νόμου, χάρτη πολιτικών κομμάτων, χάρτη της αντιπολίτευσης, χάρτη για την πρόσβαση του κοινού στις πληροφορίες.

- σύσταση του Συνταγματικού Μεταβατικού Συμβουλίου (που ανέλαβε τα καθήκοντά του στις 21 Απριλίου).

- θέσπιση διάταξης για τη δημιουργία Εθνικού Παρατηρητηρίου Επικοινωνίας (ΕΠΕ) που ανέλαβε να εγγυηθεί την ελευθερία της πληροφόρησης και ιδίως την ισότιμη πρόσβαση για όλους στην πληροφόρηση κατά την προεκλογική εκστρατεία.

Μετά τη διερευνητική αυτή αποστολή, οι νέες αρχές του Νίγηρα προσκλήθηκαν με ρηματική διακοίνωση της 5ης Μαΐου 2010, να μεταβούν στις Βρυξέλλες, στις 26 Μαΐου 2010, για ένα δεύτερο γύρο διαβουλεύσεων.

Η εναρκτήρια συνεδρίαση των διαβουλεύσεων πραγματοποιήθηκε στις Βρυξέλλες στις 26 Μαΐου 2010. Τα μέρη που συμμετείχαν στη συνεδρίαση αυτή ήταν η Ευρωπαϊκή Ένωση, εκπροσωπούμενη από την προεδρία του Συμβουλίου και την Επιτροπή, ο Νίγηρας, εκπροσωπούμενος από τον πρωθυπουργό Mahamadou Danda και από μέλη της κυβέρνησης και του ΑΣΑΔ, και η ομάδα ΑΚΕ, συμπεριλαμβανομένων των χωρών που διάκεινται φιλικά προς τον Νίγηρα. Στη συνεδρίαση αυτή παρευρίσκονταν επίσης ως παρατηρητές η Οικονομική Κοινότητα των Δυτικοαφρικανικών Κρατών καθώς και η Αφρικανική Ένωση.

Κατά την προαναφερόμενη συνεδρίαση, οι συμμετέχοντες έλαβαν γνώση των προτάσεων που υπέβαλε ο Νίγηρας για να εξασφαλίσει τη μετάβαση προς την επάνοδο της συνταγματικής τάξης και την εγκαθίδρυση δημοκρατικής κυβέρνησης κατόπιν διεξαγωγής ελεύθερων και διαφανών βουλευτικών και προεδρικών εκλογών. Συνοπτικά, οι δεσμεύσεις αφορούσαν τις ακόλουθες συνιστώσες (οι οποίες αναφέρονται λεπτομερώς στην επιστολή που προσαρτάται στην παρούσα απόφαση):

- τη θέσπιση θεμελιωδών κειμένων από το ΑΣΑΔ ·

- τη διοργάνωση συνταγματικού δημοψηφίσματος με βάση τα θεμελιώδη αυτά κείμενα·

- τη διεξαγωγή δημοτικών, βουλευτικών και προεδρικών εκλογών μέχρι τον Μάρτιο του 2011·

- την αποποινικοποίηση των αδικημάτων Τύπου και την εγγύηση της ανεξαρτησίας των κανονιστικών φορέων καθώς και της πρόσβασης στην πληροφόρηση·

- τη δέσμευση όσον αφορά τη χρηστή οικονομική και δημοσιονομική διαχείριση κατά τη μεταβατική περίοδο.

Για να υποστηρίξει την επάνοδο της συνταγματικής τάξης και την εγκαθίδρυση δημοκρατικής κυβέρνησης, κατόπιν διεξαγωγής ελεύθερων και διαφανών βουλευτικών και προεδρικών εκλογών, η Ευρωπαϊκή Ένωση αποφάσισε, δυνάμει του άρθρου 96 παράγραφος 2 στοιχείο γ) της συμφωνίας του Κοτονού, να θεσπίσει κατάλληλα μέτρα για τη βαθμιαία αποκατάσταση της συνεργασίας σε συνάρτηση με την πρόοδο της μεταβατικής διαδικασίας, με σκοπό να υποστηρίξει τη μετάβαση αυτή (λεπτομέρειες στη συνημμένη επιστολή).

Με βάση τα ανωτέρω και σύμφωνα με τα άρθρα 9 και 96 της αναθεωρημένης συμφωνίας του Κοτονού, η Επιτροπή προτείνει στο Συμβούλιο να περατώσει τις διαβουλεύσεις με τη Δημοκρατία του Νίγηρα και να εγκρίνει τη συνημμένη απόφαση.

2010/0211 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

για την περάτωση της διαδικασίας διαβουλεύσεων με τη Δημοκρατία του Νίγηρα δυνάμει του άρθρου 96 της αναθεωρημένης συμφωνίας του Κοτονού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας, που υπεγράφη στο Κοτονού στις 23 Ιουνίου 2000[1] και αναθεωρήθηκε στις Βρυξέλλες στις 25 Ιουνίου 2005[2], και ιδίως το άρθρο 96,

την εσωτερική συμφωνία όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ[3], και ιδίως το άρθρο 3,

την πρόταση της Επιτροπής,

Εκτιμώντας τα ακόλουθα:

(1) Τα θεμελιώδη στοιχεία που προβλέπονται στο άρθρο 9 της συμφωνίας του Κοτονού έχουν παραβιαστεί.

(2) Σύμφωνα με το άρθρο 96 της συμφωνίας του Κοτονού, στις 8 Δεκεμβρίου 2009 και στις 26 Μαΐου 2010, άρχισαν διαβουλεύσεις με τις χώρες ΑΚΕ και τη Δημοκρατία του Νίγηρα. Στον τελευταίο γύρο των διαβουλεύσεων, οι αντιπρόσωποι της μεταβατικής κυβέρνησης υπέβαλαν ικανοποιητικές προτάσεις και δεσμεύσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Περατώνονται οι διαβουλεύσεις που ανελήφθησαν με τη Δημοκρατία του Νίγηρα σύμφωνα με το άρθρο 96 της συμφωνίας του Κοτονού.

Άρθρο 2

Τα μέτρα που καθορίζονται στην επιστολή που προσαρτάται στο παράρτημα εγκρίνονται ως κατάλληλα μέτρα δυνάμει του άρθρου 96 παράγραφος 2 στοιχείο γ) της συμφωνίας του Κοτονού.

Άρθρο 3

Η παρούσα απόφαση αρχίζει να ισχύει την ημέρα της έκδοσής της. Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Η παρούσα απόφαση παραμένει σε ισχύ για περίοδο 12 μηνών και επανεξετάζεται τακτικά τουλάχιστον κάθε 6 μήνες μέσω αποστολής παρακολούθησης της Ευρωπαϊκής Ένωσης.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ Σχέδιο επιστολής

Κύριε Πρόεδρε του Ανωτάτου Συμβουλίου για την αποκατάσταση της δημοκρατίας,

Κύριε πρωθυπουργέ,

Η Ευρωπαϊκή Ένωση θεωρεί ότι η πολιτική κρίση που εκδηλώθηκε στη χώρα σας κατά τη διάρκεια του έτους 2009, καθώς και το πραξικόπημα της 18ης Φεβρουαρίου 2010, αποτελούν σοβαρή παραβίαση των θεμελιωδών στοιχείων που αναφέρονται στο άρθρο 9 της συμφωνίας του Κοτονού. Για τον σκοπό αυτό, η Ευρωπαϊκή Ένωση, με δήλωση της Προεδρίας της ........, καταδίκασε απερίφραστα το εν λόγω πραξικόπημα που αντιβαίνει στις ίδιες στις αρχές της δημοκρατίας. Η Ευρωπαϊκή Ένωση κάλεσε τις νιγηρικές αρχές να πραγματοποιήσουν διαβουλεύσεις στις Βρυξέλλες, δυνάμει του άρθρου 96 της συμφωνίας του Κοτονού και άρχισε πολιτικό διάλογο με τη σημερινή εξουσία για να εξετάσει την κατάσταση και τις πιθανές λύσεις. Οι διαβουλεύσεις άρχισαν στις 8 Δεκεμβρίου 2009 και, στις 26 Μαΐου 2010, πραγματοποιήθηκε δεύτερος γύρος. Μετά την τελευταία αυτή συνεδρίαση, οι αντιπρόσωποι της ΕΕ επιβεβαίωσαν την πρόθεσή τους να προτείνουν στο Συμβούλιο της ΕΕ κατάλληλα μέτρα για να υποστηρίξουν την επάνοδο του Νίγηρα στη συνταγματική τάξη, κατά την τρέχουσα μεταβατική διαδικασία, όπως ανήγγειλαν οι νιγηρικές αρχές.

Στη συνεδρίαση της 26ης Μαΐου 2010, τα μέρη συζήτησαν την οργάνωση της μεταβατικής διαδικασίας προς την αποκατάσταση της συνταγματικής τάξης και την εγκαθίδρυση δημοκρατικής κυβέρνησης, εκλεγμένης με ελεύθερες και διαφανείς εκλογές. Ο Νίγηρας υπέβαλε επίσης μνημόνιο σχετικά με τα στάδια και τις προκλήσεις της μεταβατικής διαδικασίας. Η ΕΕ έλαβε υπόψη αυτές τις προτάσεις, ιδίως:

- τη σύσταση πλουραλιστικών οργάνων για τη μετάβαση, με τη συμμετοχή ολόκληρου του πολιτικού φάσματος του Νίγηρα,

- τη θέσπιση συναινετικού εκλογικού νόμου,

- τη σύσταση εθνικής ανεξάρτητης εκλογικής επιτροπής (ΕΑΕΕ).

Η ΕΕ δέχεται επίσης ευνοϊκά την υιοθέτηση χάρτη πορείας ο οποίος, μέσω ορισμένων εκλογικών χρονοδιαγραμμάτων, σηματοδοτεί τη σύσταση νέου συνταγματικού πλαισίου και νέων δημοκρατικά εκλεγμένων αρχών. Τέλος, η ΕΕ λαμβάνει υπόψη τη δέσμευση των μελών του ανώτατου συμβουλίου για την αποκατάσταση της δημοκρατίας (ΑΣΑΔ) και της πολιτικής κυβέρνησης που σχηματίστηκε τον Φεβρουάριο του 2010 για να διαχειριστεί τη μετάβαση, να μην υποβάλουν υποψηφιότητα στις εκλογές και να παραδώσουν την εξουσία στους εκλεγέντες πολιτικούς στο τέλος της μεταβατικής περιόδου που προβλέπεται για τον Μάρτιο του 2011.

Η Ευρωπαϊκή Ένωση έλαβε υπόψη τις προτάσεις του Νίγηρα κατά τις συνομιλίες αυτές και ιδίως τις ακόλουθες δεσμεύσεις τις οποίες θεωρεί ιδιαίτερα σημαντικές:

1 την έκδοση θεμελιωδών κειμένων από το ΑΣΑΔ

2 την οργάνωση συνταγματικού δημοψηφίσματος με βάση τα θεμελιώδη αυτά κείμενα

3 τη διεξαγωγή δημοτικών, βουλευτικών και προεδρικών εκλογών έως τον Μάρτιο του 2011,

4 τον σεβασμό των θεμελιωδών δικαιωμάτων και των ατομικών ελευθεριών, συμπεριλαμβανομένης της ελευθερίας δράσης των πολιτικών κομμάτων

5 την αποποινικοποίηση των αδικημάτων Τύπου και την εγγύηση της ανεξαρτησίας των κανονιστικών φορέων καθώς και της πρόσβασης στην πληροφόρηση

6 τη δέσμευση όσον αφορά τη χρηστή οικονομική και δημοσιονομική διαχείριση κατά τη μεταβατική διαδικασία.

Η Ευρωπαϊκή Ένωση έκρινε συνολικά ενθαρρυντικές τις δεσμεύσεις του Νίγηρα. Έτσι, αποφάσισε να εγκρίνει τα κατάλληλα μέτρα που απαριθμούνται στον συνημμένο πίνακα δεσμεύσεων, δυνάμει του άρθρου 96 παράγραφος 2 στοιχείο γ) της συμφωνίας του Κοτονού, σχετικά με την προοδευτική επανέναρξη της συνεργασίας, για να υποστηρίξει τη μεταβατική διαδικασία.

Ειδικότερα, η Ευρωπαϊκή Ένωση θα εξακολουθήσει να χρηματοδοτεί δράσεις ανθρωπιστικού χαρακτήρα και έκτακτης ανάγκης, υποστηρίζοντας άμεσα τον πληθυσμό του Νίγηρα, την πολιτική μετάβαση και την έξοδο από την κρίση. Στο πλαίσιο αυτό, πρέπει να σημειωθεί ότι μπορεί να δοθεί νέα στήριξη για την προετοιμασία των βουλευτικών και προεδρικών εκλογών.

Εντούτοις, σε περίπτωση ανάγκης, η Ευρωπαϊκή Επιτροπή επιφυλάσσεται να αναλάβει άμεσα για λογαριασμό της τα καθήκοντα εθνικού διατάκτη του Ευρωπαϊκού Ταμείου Ανάπτυξης (ΕΤΑ).

Στο πλαίσιο της διαδικασίας που προβλέπεται στο άρθρο 96 της συμφωνίας του Κοτονού, η Ευρωπαϊκή Ένωση θα συνεχίσει να παρακολουθεί εκ του σύνεγγυς την κατάσταση στον Νίγηρα κατά τη διάρκεια της δωδεκάμηνης περιόδου παρακολούθησης. Κατά την περίοδο αυτή, η ΕΕ θα επιδιώξει, στο πλαίσιο του άρθρου 8 της Συμφωνίας του Κοτονού, ενισχυμένο διάλογο με την κυβέρνηση του Νίγηρα με σκοπό να στηρίξει τη μεταβατική διαδικασία και θα εξετάζει συστηματικά την κατάσταση. Η πρώτη αποστολή παρακολούθησης θα πραγματοποιηθεί εντός ενός εξαμήνου το αργότερο.

Η Ευρωπαϊκή Ένωση επιφυλάσσεται να τροποποιήσει τα «κατάλληλα μέτρα» σε συνάρτηση με την πορεία εφαρμογής των δεσμεύσεων.

Με τη νέα κυβέρνηση που θα σχηματιστεί μετά τις εκλογές, η Ευρωπαϊκή Ένωση σκοπεύει επίσης να συνεχίσει τακτικό πολιτικό διάλογο, στο πλαίσιο του άρθρου 8 της Συμφωνίας του Κοτονού, ιδίως όσον αφορά τις μεταρρυθμίσεις στον τομέα της πολιτικής, δικαστικής και οικονομικής διακυβέρνησης, καθώς και τις μεταρρυθμίσεις στον τομέα της ασφάλειας.

Με τιμή,

Για το Συμβούλιο Για την Επιτροπή,

Παράρτημα: χρονοδιάγραμμα των δεσμεύσεων Δεσμεύσεις των εταίρων: |

Νίγηρας | Ευρωπαϊκή Ένωση |

Σημερινή κατάσταση | Η Ευρωπαϊκή Ένωση θα εξακολουθήσει να χρηματοδοτεί τις δράσεις ανθρωπιστικού χαρακτήρα και έκτακτης ανάγκης, υποστηρίζοντας άμεσα τον πληθυσμό του Νίγηρα καθώς και την πολιτική μετάβαση και την έξοδο από την κρίση. |

Θέσπιση συναινετικού εκλογικού νόμου (με τη σύμφωνη γνώμη του εθνικού συμβουλευτικού συμβουλίου) Σύσταση ανεξάρτητης εθνικής εκλογικής επιτροπής συναινετικής σύνθεσης (με τη σύμφωνη γνώμη του εθνικού συμβουλευτικού συμβουλίου). | Επανέναρξη του σχεδίου «Εδραίωση της δημοκρατίας», ιδίως της συνιστώσας του «στήριξη των εκλογών», που αφορά και τις μελλοντικές εκλογές. Ισχύει η σύμβαση χρηματοδότησης. Διεκπεραίωση του αιτήματος των αρχών σχετικά με προσαύξηση των κονδυλίων για την «στήριξη των εκλογών» της σύμβασης χρηματοδότησης. Ανανέωση της θεσμικής στήριξης των μεταρρυθμίσεων στον τομέα της διαχείρισης των δημόσιων οικονομικών, μεταξύ άλλων, της στήριξης του Ελεγκτικού Συνεδρίου, με στόχο τη διατήρηση της επιλεξιμότητας, της δημοσιονομικής στήριξης. Ανανέωση του προγράμματος στήριξης της δικαιοσύνης και του κράτους δικαίου (PAJED). |

Έγκριση των προτεινόμενων θεμελιωδών κειμένων από το Ανώτατο Συμβούλιο για την Αποκατάσταση της Δημοκρατίας (με τη σύμφωνη γνώμη του ανώτατου συμβουλευτικού συμβουλίου) Δημοσιοποίηση των εκλογικών καταλόγων (στο πλαίσιο της επικαιροποίησης των εκλογικών καταλόγων) Αποποινικοποίηση των "αδικημάτων Τύπου" | Επανεισαγωγή στο κύκλωμα έγκρισης των σχεδίων «στήριξη του εμπορίου» και «στήριξη του εθνικού στατιστικού συστήματος». Επανέναρξη της διαδικασίας αξιολόγησης των προγραμμάτων του εθνικού ενδεικτικού προγράμματος στο πλαίσιο του 10ου Ευρωπαϊκού Ταμείου Ανάπτυξης (δικαιοσύνη, αποκέντρωση, αγροτική ανάπτυξη, κλπ.) και έναρξη των αναγκαίων μελετών. Διατήρηση των υπολοίπων της σύμβασης χρηματοδότησης για τη δημοσιονομική στήριξη του 9ου ΕΤΑ. Έναρξη μελέτης για τον προσδιορισμό των μέτρων στήριξης με σκοπό τη σταθεροποίηση της κατάστασης στο βόρειο τμήμα της χώρας. Έναρξη της στήριξης της στρατηγικής για την αγροτική ανάπτυξη (10ο ΕΤΑ). Ανανέωση του «προγράμματος στήριξης για την ανάπτυξη του μεταλλευτικού τομέα». |

Διεξαγωγή του συνταγματικού δημοψηφίσματος υπό συνθήκες που κρίνονται ικανοποιητικές | Σταδιακές εκταμιεύσεις της δημοσιονομικής στήριξης (9ο και 10ο ΕΤΑ) Ανανέωση της πρόσκλησης υποβολής προσφορών για την «συντήρηση του οδικού δικτύου» του 10ου ΕΤΑ Ανανέωση της πρόσκλησης υποβολής προσφορών για την επέκταση του νοσοκομείου Arlit (Πρόγραμμα για τον μεταλλευτικό τομέα) |

Διεξαγωγή των βουλευτικών εκλογών και του πρώτου γύρου των προεδρικών εκλογών υπό συνθήκες που κρίνονται ικανοποιητικές. Διεξαγωγή του 2ου γύρου των προεδρικών εκλογών (εφόσον είναι αναγκαίο) υπό ικανοποιητικές συνθήκες. Ανάληψη καθηκόντων της νέας εθνοσυνέλευσης Ανάληψη καθηκόντων του Προέδρου της Δημοκρατίας | Συνέχιση των εκταμιεύσεων της δημοσιονομικής στήριξης που έχει ήδη αναληφθεί. Υπογραφή των συμβάσεων χρηματοδότησης των σχεδίων «στήριξη του εμπορίου» και «στήριξη του εθνικού στατιστικού συστήματος». Επανέναρξη όλων των δραστηριοτήτων συνεργασίας. |

- [1] ΕΕ L 317 της 15.12.2000, σ. 3.

[2] ΕΕ L 287 της 28.10.2005, σ. 4.

[3] ΕΕ L 317 της 15.12.2000, σ. 376, όπως τροποποιήθηκε από την ΕΕ L 247 της 09.09.2006, σ. 48.